Selle aasta tööturg on täies hoos. Kolmapäeval lõppes aastakonverents, kus viidi läbi tööintervjuud, ja järgmine etapp on tööturupaberite esitamine seminarides. Esimesed värbamisseminarid leidsid siin aset  juba selle nädala lõpus. Neljapäeval rääkis Chicago ülikooli doktorant  Benjamin Moll oma tööturupaberist "Productivity Losses from Financial Frictions: Can Self-financing Undo Capital Misallocation?" (pdf). Et tema valdkonnad on makro, majanduskasv, arenguökonoomika ja rahandus, ja tööturupaber oli vastavalt nendel teemadel, siis jätsime me selle seminari vahele. Reedel aga kuulasime me Harvardi doktoranti  Heidi Williamsit, kelle valdkondadeks on avaliku sektori ökonoomika, terviseökonoomika, innovatsioon ja töö-ökonoomika. Ta rääkis oma tööturupaberist "Intellectual Property Rights and Innovation: Evidence from the Human Genome" (pdf).